./data/phi1017/phi015/phi1017.phi015.perseus-lat2.xml
Seneca
Qualis sit haec, dicam  Aliud est ager, aliud agrum habere, quidni ? Cum habere agrum ad habentem, non ad agrum pertineat  Sic aliud est sapientia, aliud sapere  Puto concedes duo esse haec, id, quod habetur, et eum, qui habet; habetur sapientia, habet qui sapit  Sapientia est mens perfecta vel ad summum optimumque perducta  Ars enim vitae est  Sapere quid est ? Non possum dicere " mens perfecta," sed id quod contingit perfectam mentem habenti; ita alterum est mens bona, alterum quasi habere mentem bonam